Lesse oor padveiligheid op die lang pad see toe - Jou Gesin | Solidariteit WêreldJou Gesin | Solidariteit Wêreld
Tuis › Artikels › Lesse oor padveiligheid op die lang pad see toe
Lesse oor padveiligheid op die lang pad see toe
Padongelukke in Suid-Afrika is van die hoogste in die wêreld: wêreldwyd is daar 24.1 sterftes per 100 000 padgebruikers, terwyl in Suid Afrika die syfer 31.9 per 100 000 is. In Suid-Afrika word padsterftes veroorsaak deur dronkbestuur, spoed, bestuurders wie se aandag afgelei word, roekelose bestuur, voetgangers, slaggate en verslete remme en bande. Botsings is die hoof oorsaak van padsterftes en die bestuurders is meestal tussen 15-29 jaar oud.
Daar is sprake dat veilige padgebruik ook in die skoolkurrikulum ingesluit gaan word, dus is die lang pad see toe is ʼn gulde geleentheid om jou kinders prakties te leer van verkeersreëls, verkeersoortredings en veiligheid en hoe om veilige bestuurders te word. Onthou dat die bestuursgewoontes van jou kinders eendag jou eie bestuursvermoë sal weerspieël.
Leer jou kind van sperstrepe en bepaal wanneer dit veilig sal wees om verby te steek en wanneer nie. Wys hulle waar ʼn ander motoris korrek optree en wat die gevolge is/kan wees van roekelose bestuur en verbysteek. Moenie kwaad word as jou kinders jou op jou foute wys nie. Laat jou kinders ʼn vriendelike dankie waai aan ʼn bedagsame of ʼn stadige of swaarvoertuig wat plek maak dat jy kan verbygaan. Vermy padwoede. Verbied tekens en skeltaal, en verduidelik dat dit niks aan die situasie gaan verander nie, maar eerder katastrofiese gevolge kan inhou vir beide motoriste. Tree verdedigend en bedagsaam op.
Praat oor spoed en hoekom daar spoedbeperkings is. Gee aan jou kind statistieke, dit is klink-klare bewys dat spoed tot gevolg kan hê dat jou voertuig buite beheer raak as daar byvoorbeeld ʼn band bars of ʼn dier of ʼn onverantwoordelike motoris of voetganger jou pad versper, ongeag of jy ʼn veilige model voertuig bestuur of nie. Spoed verminder ook reaksietyd en verhoog die erns en beserings in botsings. Praat oor remafstande teen ʼn sekere spoed.
Dit is ook nou die geleentheid om ernstig te praat oor sitplekgordels en hoekom insittendes op die agterste sitplek ook moet vasmaak. Statistiek bewys dat sitplekgordels vir voorste passasiers noodlottige ongelukke met 70% verminder in ʼn kop-aan-kop botsing en passasiers op die agterste sitplek ʼn 75% kans op oorlewing het. Sitplekgordels verhoed ook dat passasiers uit ʼn rollende motor geslinger word. Slegs 40% van Suid-Afrikaners gebruik sitplekgordels (4 uit 10) Maak vas, dit is die wet!
Aftrek by die vulstasie is vir die gesin ʼn tjippie- en koeldrankgeleentheid, maar praat vooraf oor motoronderhoud. Wat behoort alles nagegaan te word (water, olie, bande) en wat se skade aan ʼn voertuig berokken kan word indien dit nie gedoen word nie.
Wanneer jy brandstof intap, laat jou kinders die koste per km bereken en die aantal km per liter wat julle gery het en hoeveel dit gaan kos om by jul bestemming te kom.
Wanneer jou kinders geleer het van padveiligheid, is dit dalk tyd om te praat oor dinge wat ʼn bestuurder se konsentrasie verbreek, byvoorbeeld selfoonoproepe, harde musiek, ʼn bakleiery op die agterste sitplek – nou is die geleentheid om jou frustrasies te noem en vermanings te rig, of straf uit te deel indien die bestuurder te na gekom word.
Indien jy deur ʼn verkeersbeampte afgetrek word, wees hoflik en gee jou samewerking; jou kinders leer toekomstige gedrag by jou. Indien jy fouteer het, aanvaar dit so, jou kinders sal leer dat oortredings ʼn prys het.